**Nyhedsbrev november/december.**

Så er det vist tid til et nyhedsbrev. Vi fik i sidste weekend af november holdt afslutning og julehygge ovre på gården. Tusind tak til alle de tilmeldte og tak til Heidi og Milla fra have 90, for at lave den fine julepynt.

Vi har i november måned også fældet de nederste grene på piletræet oppe ved gården, som hang ned over stien. Det viste sig at grenene var rådne indeni, så nu afventer vi at Køge Kommune laver et sundhedstjek af træet. Vi tog i samme ombæring de nederste af grenene på æbletræet, der står på græsset i den første firkant i afdeling 1. Så det er muligt at slå græsset under træet til sommer.

Derudover var vi på en tur rundt i foreningen, for at se om de sidste hække var blevet klippet. Det så generelt så fint ud rundt omkring. Vi har derudover stadig stor fokus på parkering uden for parkeringspladserne og ser med stor glæde, at alle er blevet bedre til at parkere på parkeringspladserne. Det er vi rigtig glade for, da det virkelig er en af de opgaver, vi bruger afsindig meget tid. Tid der kunne bruges på så meget andet. Så der skal lyde en stor tak fra os alle i bestyrelsen.

Kompostbunken er blevet tømt for sidste gang i år og vi vil godt minde alle om, at haveaffaldet skal så langt bagud i kompostbunken som muligt, så pladsen bliver udnyttet bedst muligt.

Der er blevet sat lås på kæden for enden af vejen ved have 70 og have 81 i afdeling 1, da græsset er meget opkørt på det stykke. Så det trænger lige til en periode med ro. Det er generelt ikke meningen, at der skal køres den vej.

Der er kommet nye radiatorer op i toiletbygningen i afdeling 1, da vi pludselig stod uden varme i de fleste af rummene. De nye radiatorer er godkendte til vådrum og skulle være billigere i brug. Selvom der er knapper på dem, kan man ikke selv skrue op og ned for temperaturen. Knapperne er kun til at programmere radiatoren. Så undlad gerne at pille ved dem. Det eneste der sker, er at varmen stopper. Så kan der først blive tændt igen, når en af os fra bestyrelsen kommer. Der vil blive hængt sedler op ved alle radiatorer snarest.

Vi kan vist også konkludere, at der ikke kommer til at ske noget nyt i sagen med Klar Forsyning i 2023. Vi afventer stadig svar, så der er ikke rigtig noget nyt. Det tager bare lang tid, når man afventer svar fra offentlige myndigheder.

Og så lige en lille status her ved årets udgang. Der er i 2023 solgt 7 huse herude og vi forventer 2 mere inden vi skriver 2024. Et stort velkommen til alle jer nye havelejere. Vi glæder os til at møde jer alle, når den nye sæson starter op.

Det var alt for denne gang, så til sidst er der kun at ønske jer alle en rigtig glædelig jul og et godt nytår. Vi glæder os til at se jer i det nye år.

Bestyrelsen.